SKRIFTLIG FORESPØRGSEL E-3455/00

af Erik Meijer (GUE/NGL) til Kommissionen

(7. november 2000)

Om: Modvirkning af den grænseoverskridende turisme i Den Europæiske Union på grund af uventede kompetence- og ejendomsforhold (i anledning af en episode i Manchester)

For nylig modtog jeg en klage fra en nederlænder, som den forgange sommer gjorde en overraskende og skuffende erfaring i Det Forenede Kongerige. Under en ferie i Manchester parkerede han sin bil på en del af en offentlig vej (Princess Street), uden at det fremgik klart, at der var parkeringsforbud. Bagefter viste det sig imidlertid at være en privat grund, som tilhørte vagtselskabet Checquemade Security. Denne virksomhed fjerner parkerede biler, og der kan kun rettes henvendelse til virksomheden i kontortiden på hverdage. Som følge heraf var det i dette tilfælde først muligt efter et forlænget ophold i Manchester at få den parkerede bil tilbage mod erlæggelse af 180 £. Personer, der overværede episoden, beskrev dette handlingsforløb som det kendte fænomen daylight robbery. Det lokale politi oplyste imidlertid, at denne praksis betragtes som lovlig. Turisten står overrasket og forarget tilbage og vender ikke tilbage lige med det første.

1. Er Kommissionen enig i, at lokale, regionale og nationale myndigheder inden for Den Europæiske Union ganske vist har kompetence til at regulere samme forhold meget forskelligt på deres område, men at dette i tilfælde som ovennævnte kan føre til, at turister fra andre steder kommer ud for ubehagelige overraskelser og påføres en uforudselig skade, således at den pågældende føler sig meget usikker ved besøg i områder med ukendte bestemmelser?

2. Anser Kommissionen en sådan praksis for at være forenelig med indsatsen for at styrke turismen på tværs af landegrænserne?

3. Er Kommissionen rede til at sørge for, at der laves en oversigt over bestemmelser fastsat af myndighederne og særlige bestemmelser, der er fastsat af private grundejere uden at det fremgår, at der er tale om sådanne som giver anledning til ubehagelige overraskelser for udenlandske turister, således at det i samråd med de pågældende myndigheder kan undersøges, om der er behov for en tilpasning eller harmonisering?

4. Hvordan mener Kommissionen at kunne bidrage til en forbedring af oplysningerne til turister om, at de ved besøg i andre medlemsstater kan komme ud for ubehagelige overraskelser på grund af uventede og uforklarlige bestemmelser?

Svar afgivet på Kommissionens vegne af Erkki Liikanen

(12. december 2000)

Spørgsmålet om fastsættelse og håndhævelse af parkeringsbestemmelser og lignende regler og forskrifter hører ind under de enkelte medlemsstaters kompetenceområde i henhold til nærhedsprincippet. Selv om dette måske gør det vanskeligt for turister at skaffe sig et overblik over alle de lokale regler, har Kommissionen ingen planer om eller kompetence til at undersøge behovet for tilpasning eller harmonisering af sådanne regler som led i turismepolitikken. Den mener ikke, at dette forhold har nogen konkret indvirkning på turismen i Europa generelt, selv om det måske i enkelte tilfælde kan volde problemer.

Kommissionens seneste undersøgelser af integreret kvalitetsstyring af turisme i landdistrikter, kystområder og byer har vist, at folk rejser for at se og opleve Europas mangfoldighed, men at det også er vigtigt, at turisterne udstyres med tilstrækkelige oplysninger om lokale forhold, for at deres ophold kan blive behageligt. Kommissionen sørger for at gøre resultaterne af disse undersøgelser almindeligt tilgængelige. Det er hensigten, at de skal bruges som led i beslutningsprocessen af dem, der er ansvarlige for udviklingen af turismen på lokalt niveau. Resuméer af henstillingerne om kvalitetsstyring for hver type bestemmelsessted fås på alle officielle EU-sprog.

Kommissionen støtter det arbejde, der udføres af fire arbejdsgrupper under Det Rådgivende Udvalg for Turisme, der består af eksperter udnævnt af

medlemsstaterne. En af disse grupper undersøger specielt behovet for og formidlingen af information som led i turismen. Kommissionens rapport om opfølgning af Rådets konklusioner om Turisme og beskæftigelse(1) er baseret på disse arbejdsgruppers interimsrapporter. Rapporten blev vedtaget for nylig, og er tilgængelig på Kommissionens hjemmeside på nettet.

(1) KOM(2000) 696 endelig udg.